Tveir leikir fóru fram í Mizunodeild kvenna í dag og var annar toppslagur að Varmá . Báðar viðureignir dagsins voru seinni leikir helgarinnar milli liðanna sem léku . Annars vegar voru það Afturelding og KA sem mættust að Varmá og hins vegar Þróttur Nes og Þróttur Reykjavík sem mættust í Neskaupstað . KA og Þróttur Nes unnu leiki gærdagsins en leikur Þróttara fór alla leið í oddahrinu . Leikur Aftureldingar og KA í gær var nokkuð jafn en KA vann þó 1 - 3 og náði í öll þrjú stigin . Afturelding þurfti nauðsynlega á sigri að halda í dag til að missa KA ekki of langt frá sér en gestirnir frá Akureyri byrjuðu mun betur . Þær höfðu átta stiga forystu um miðja fyrstu hrinu en Afturelding saxaði smám saman á forystuna . Þær minnkuðu muninn í eitt stig í stöðunni 20 - 21 en komust ekki nær . KA vann hrinuna 21 - 25 og leiddi 0 - 1 . Í annarri hrinu gekk mun betur hjá heimakonum sem náðu 4 - 0 forystu . Um miðja hrinu var KA þó búið að jafna leikinn og var seinni hluta hrinunnar æsispennandi . Afturelding var í góðri stöðu , 23 - 21 yfir , þegar KA náði mikilvægu áhlaupi og skoraði næstu fjögur stig . Það þýddi að KA vann 23 - 25 sigur og náði 0 - 2 forystu í leiknum . KA valtaði svo yfir lið Aftureldingar í þriðju hrinu og tryggði sér 0 - 3 sigur með því að vinna hrinuna 10 - 25 . Stigahæst í liði Aftureldingar var Thelma Dögg Grétarsdóttir sem skoraði 15 stig en María Rún Karlsdóttir bætti við sex stigum . Paula Del Olmo Gomez skoraði , líkt og Thelma , 15 stig fyrir KA og Helena Kristín Gunnarsdóttir skoraði 10 stig . KA er nú með 11 stiga forystu á toppi deildarinnar en Afturelding á tvo leiki til góða og getur minnkað muninn í næstu leikjum sínum . Þróttur Nes tók á móti Þrótturum frá Reykjavík í seinni leik dagsins og höfðu gestirnir mikla yfirburði í fyrstu hrinu leiksins . Þær komust 2 - 12 yfir og litu ekki til baka eftir það . Þróttur Reykjavík vann hrinuna 16 - 25 og leiddi leikinn 0 - 1 . Önnur hrina virtist vera að fara sömu leið þegar Þróttur Reykjavík komst 4 - 10 yfir í upphafi hrinu . Heimakonur tóku þá við sér og náðu að jafna 14 - 14 . Gestirnir voru þó fljótir að ná forystunni aftur og unnu að lokum öruggan 19 - 25 sigur . Þriðja hrinan var hnífjöfn og skiptust liðin á að hafa forystuna . Þróttur Nes náði 19 - 17 forystu undir lokin en Þróttarar úr Reykjavík voru sterkari á lokakaflanum . Þróttur Nes var ekki langt undan en Reykvíkingar unnu hrinuna 23 - 25 og tryggðu þar með 0 - 3 sigur . Ester Rún Jónsdóttir var stigahæst hjá Þrótti Nes með 8 stig en Amelía Rún Jónsdóttir skoraði 5 stig . Eldey Hrafnsdóttir var öflug hjá Þrótti Reykjavík og skoraði 18 stig en næst kom Cristina Oliveira Ferreira með 10 stig . Þróttur Reykjavík er nú með 10 stig í 4. sæti en Þróttur Nes er í 5. sætinu með sex stig . KA , HK og Þróttur Nes hafa öll spilað níu leiki á meðan að Afturelding , Þróttur Reykjavík og Álftanes hafa einungis spilað sjö leiki . Stöðutaflan mun því líklega breytast að einhverju leiti þegar liðin vinna þessa tvo leiki upp en það verður þó ekki fyrr en eftir áramót . Þessir leikir voru þeir síðustu í Mizunodeild kvenna þetta árið en fyrri hluti tímabilsins verður gerður upp á blaðamannafundi BLÍ þann 18. desember . Bestu leikmenn fyrri hluta tímabilsins verða verðlaunaðir en einnig verður tilkynnt um valið á blakfólki ársins 2019 . Nánar má lesa um fundinn í tilkynningu BLÍ .